# Novičke Kakovost in inovativnost, oktober 2020

## Kakovost v novi dobi, dobi domišljije

Letošnja, že 29. nacionalna konferenca kakovosti, ki jo skupaj organizirata **Slovensko združenje za kakovost in odličnost** in **Ministrstvo za javno upravo**, bo glede na trenutno epidemiološko situacijo **v celoti virtualna**. Spremljali jo boste lahko **11. in 12. novembra** preko video povezave.

Z uvodnimi nagovori bosta konferenco odprla predsednik SZKO, Marko Lotrič, in minister za javno upravo Boštjan Koritnik. Slišali bomo tudi nagovor letošnjega managerja leta Enza Smrekarja in nekaj najbolj izpostavljenih strokovnjakov za kakovost in odličnost, med drugimi se nam pridruži tudi generalni sekretar Evropskega združenja za kakovost, Ulf Gustavsson. Prvi dan konference bo namenjen podrobnejši obravnavi novega modela EFQM in najboljšim praksam poslovne odličnosti v minulem letu, po opoldanskem odmoru pa se bomo posvetili **kakovosti in odličnosti v javnem sektorju.**

Uvodoma bo podrobneje predstavljen prenovljen model CAF 2020, ki ga je razvil Evropski inštitut za javno upravo EIPA v sodelovanju s strokovnjaki držav članic EU. Sledila bosta dva prispevka naših kolegov iz tujine, način in rezultate uvajanja CAF bosta predstavila predstavnika mesta Dunaj in Zelenortskih otokov. Ta prvi del bo potekal v angleškem jeziku.

Nadaljevanje bo bolj slovensko obarvano, predstavljene bodo dobre prakse in prizadevanja slovenskih organizacij javnega sektorja za doseganje čim boljše kakovosti v njihovem delovanju v dobro državljanov in podjetij. [Podrobnejši program](http://szko.si/wp-content/uploads/2020/06/29.-konferenca-SZKO-2020-program.pdf) lahko preberete na spletni strani SZKO.

Drugi dan konference bodo na vrsti teme s področja kakovosti v energetiki, digitalizaciji in v zdravstvu.

### Kako se prijavim?

Kot vsako leto tudi tokrat Ministrstvo za javno upravo omogoča brezplačno udeležbo stotim javnim uslužbencem. Vaše prijave zbiramo **do vključno 6. novembra do 15.00 ure** oziroma **do zapolnitve prostih mest** na elektronskem naslovu [kakovost@gov.si](mailto:kakovost@gov.si). Po potrjeni prijavi boste s strani organizatorja prejeli povezavo, preko katere lahko dogodek spremljate. Zanimanja je veliko, zato pohitite.

## KAKO NAPREJ- UPRAVLJANJE Z DRŽAVO IN GOSPODARSTVOM PO ŠOKU S KORONO

Ministrstvo za javno upravo 17. novembra 2020 organizira konferenco z naslovom Governance after shock (upravljanje po šoku) v sklopu letne konference OECD o inovativnosti v javnem sektorju z naslovom **Government after shock** (vlada po šoku).

Cilj dogodka bo ustvariti **odprti dialog o izkušnjah glede upravljanja in dela** v času kriznih razmer COVID-19 v javnem in zasebnem sektorju ter identifikaciji potrebnih sistemskih ali povsem praktičnih sprememb za bolj uspešno soočanje s kompleksnimi družbenimi, gospodarskimi, podnebnimi in drugimi izzivi v prihodnosti.

Dialog bo organiziran na najvišji ravni z ministrom za javno upravo Boštjanom Koritnikom in visokimi predstavniki gospodarstva. V okviru konference se bo odvijal tudi dogodek Partnerstvo za spremembe s predstavitvijo rešitev izzivov prejšnjega kroga in izbrani bodo izzivi, ki se bodo reševali v novem krogu.

### Kako se prijavim?

Na dogodek se lahko prijavite na spletnem naslovu <https://www.eventbrite.com/e/governance-after-shock-tickets-121166505279> .